b'\n_START_ARTICLE_\nDirck van Baburen\n_START_PARAGRAPH_\nDirkas van Babiurenas (Baburenas, ol. Dirck van Baburen, apie 1595\xc2\xa0m. \xe2\x80\x93 1624 m. vasario 21 d.)\xc2\xa0\xe2\x80\x93 oland\xc5\xb3 XVII a. baroko tapytojas, priskiriamas Utrechto karavad\xc5\xbeistams. M. K. \xc4\x8ciurlionio muziejaus rinkiniuose yra jo paveikslas \xe2\x80\x9eHerakleitas ir Demokritas\xe2\x80\x9c (Mykolo \xc5\xbdilinsko dail\xc4\x97s galerija).\n_START_SECTION_\nBiografija\n_START_PARAGRAPH_\nDirkas Jasperszonas van Babiurenas (tikras vardas \xe2\x80\x93 Teodoras) gim\xc4\x97 apie 1595 m. Veik bei Diursted\xc4\x97s miestelyje netoli Utrechto. Apie 1599 m. jo t\xc4\x97vai persikraust\xc4\x97 \xc4\xaf Utrecht\xc4\x85, kur 1611 m. Van Babiurenas dokumentuotas dailininko ir architekto Paulus Moreelse dirbtuv\xc4\x97se. Tais pa\xc4\x8diais metais \xc4\xafstojo \xc4\xaf vietos dailinink\xc5\xb3 gildij\xc4\x85. Po to, 1612 m. dailininkas keliavo \xc4\xaf Italij\xc4\x85. Pamin\xc4\x97tas Parmoje, po to \xe2\x80\x93 Romoje. 1617 m. kartu su kitu olandu Davis de Haen dekoravo San Pietro in Montorio ba\xc5\xbeny\xc4\x8dios koply\xc4\x8di\xc4\x85 Romoje, kur nutap\xc4\x97 \xe2\x80\x9eKristaus palaidojim\xc4\x85\xe2\x80\x9c (teb\xc4\x97ra ba\xc5\xbeny\xc4\x8dioje). Pana\xc5\xa1u, kad Romoje Dirkas van Babiurenas greitai susilauk\xc4\x97 pripa\xc5\xbeinimo. Jam paveikslus u\xc5\xbesakin\xc4\x97jo \xc4\xaftakingi mecenatai markizas Vicenzo Giustiniani ir kardinolas Scipione Borghese. Pastarajam Van Babiurenas nutap\xc4\x97 vienus \xc5\xbeymesni\xc5\xb3 savo paveiksl\xc5\xb3: \xe2\x80\x9eKristus, plaunantis mokini\xc5\xb3 kojas\xe2\x80\x9c ir \xe2\x80\x9eKristaus su\xc4\x97mimas\xe2\x80\x9c._NEWLINE_Romoje Van Babiureno stilius buvo lemiamai paveiktas Karavad\xc5\xbeo dail\xc4\x97s. B\xc5\xabdingu darbu laikomas paveikslas \xe2\x80\x9eDygli\xc5\xb3 vainiko u\xc5\xbed\xc4\x97jimas\xe2\x80\x9c, sukurtas, sp\xc4\x97jama, pagal nei\xc5\xa1likus\xc4\xaf Karavad\xc5\xbeo darb\xc4\x85. Apie 1621 m. Van Babiurenas gr\xc4\xaf\xc5\xbeo \xc4\xaf Utrecht\xc4\x85 ir, kartu su Gerrit van Honthorst ir Hendrick Terbrugghen, suformavo vietos karavad\xc5\xbeist\xc5\xb3 mokykl\xc4\x85. 1622-23 m. Van Babiurenas dirbo bendrose dirbtuv\xc4\x97se su Hendrick Terbrugghen. Dailininkas mir\xc4\x97 ankstyva mirtimi Utrechte 1624 m. vasario 21 d. Palaidotas Buurkerk ba\xc5\xbeny\xc4\x8dioje. Jo k\xc5\xabrybos didesni\xc4\x85j\xc4\x85 dal\xc4\xaf sudaro religin\xc4\x97s tematikos paveikslai.'